石仙觀
作者：張漢彥
朝代：宋

paragraphs: 蒼崖如壁立，神仙好巖居。
杖藜往佳招，還與勝境俱。
尋幽憩真館，訪古得遺書。
傍有千尋木，中藏蟬蛻軀。
終然躋絕頂，眼界聊一舒。
軍峯散雲雨，盱水带城隅。
始知衆山小，端欲隘寰區。
達人等大觀，笑彼形器拘。
天寒風景暮，歸興促籃輿。
幸茲及官閑，行色可徐徐。
前修儻可作，微祿亦何須。
眷言還故山，著論擬潛夫。